

ΤΟ ΔΗΜΟΤΙΚΟ ΣΥΜΒΟΥΛΙΟ ΡΕΘΥΜΝΗΣ
Πραγματοποίησε έκτακτη και κατεπείγουσα συνεδρίαση, δια περιφοράς, σήμερα Παρασκευή 16 Οκτωβρίου 2026 και ώρα 16:30 με 17:00, ύστερα από το θλιβερό άγγελμα της είδησης του θανάτου του   
ΓΕΩΡΓΙΟΥ ΒΑΡΔΙΝΟΓΙΑΝΝΗ 
       π. Προέδρου  της ΠΑΕ Παναθηναϊκού, διακεκριμένου Ρεθεμνιώτη επιχειρηματία

Ο Δήμαρχος Ρεθύμνης Γιώργης Μαρινάκης αναφέρθηκε στην  πολυσχιδή προσωπικότητα  και τη σημαντική  προσφορά του εκλιπόντος στην ανάπτυξη της επιχειρηματικότητας, της ναυτιλίας και του αθλητισμού στη χώρα μας. 
Σε ότι αφορά τη γενέτειρά του, όπως τόνισε ο Δήμαρχος,  ο Γεώργιος Βαρδινογιάννης, παρέμεινε σε όλη τη διάρκεια της ζωής του ένας ευπατρίδης Ρεθυμνιώτης  που συνέδραμε με το δικό του ξεχωριστό, αθόρυβο, γνήσια ανθρωπιστικό τρόπο τις ανάγκες του τόπου και των ανθρώπων του. 
Γνωστή είναι επίσης στην τοπική κοινωνία, η  αυθεντική του σχέση με τους ρεθεμνιώτες, ανεξαρτήτως θέσης, ιδιότητας, οικονομικής και κοινωνικής τους κατάστασης, με τους οποίους σε όλη τη διάρκεια της ζωής του,  διατηρούσε επαφές που διαπνέονταν  από αγάπη,   εμπιστοσύνη και υποστήριξη. Σε ότι με αφορά προσωπικά, οφείλω να καταθέσω,  ότι με τιμούσε με τη φιλία και την εμπιστοσύνη του, τις οποίες και ανταπέδιδα με εκτίμηση στην  προσωπικότητα και το έργο του.    
Ο εκλιπών, Γεώργιος  Βαρδινογιάννης, συνέβαλλε με την πολύπλευρη επιχειρηματική του δράση και τις τολμηρές,  δυναμικές και διορατικές πρωτοβουλίες στην εξέλιξη της ελληνικής ναυτιλίας και στην αναβάθμιση του Αθλητισμού, τιμώντας με το κύρος, την αξιοπιστία και την καλή του φήμη,  την ιδιαίτερη πατρίδα του, το Ρέθυμνο. 
Το Δημοτικό Συμβούλιο Ρεθύμνης αφού άκουσε τον Δήμαρχο, υπερθεματίζοντας όσα διατυπώθηκαν εκ μέρους του, εξέδωσε ΟΜΟΦΩΝΑ το παρακάτω ψήφισμα, στη μνήμη του ΓΕΩΡΓΙΟΥ ΒΑΡΔΙΝΟΓΙΑΝΝΗ, με τη δέσμευση  να πράξει  τα εξής: 

Αριθ. Ψηφίσματος: 9
ΨΗΦΙΖΕΙ ΟΜΟΦΩΝΑ

1. Να αποστείλει θερμή συλλυπητήρια επιστολή στην οικογένειά του.      
2. Να αποδώσει την προσήκουσα τιμή,  αντάξια των ισχυρών δεσμών αγάπης και  σεβασμού στην παράδοση και τον πολιτισμό του τόπου μας, τους οποίους διατηρούσε και ενίσχυε ο εκλιπών με την κοινωνία του Ρεθύμνου, με νεότερη απόφασή του Δημοτικού Συμβουλίου.  
3. Να δημοσιευθεί το παρόν Ψήφισμα στον Τοπικό Τύπο.    

